[bookmark: to_paragraph_id289427]ЗАКОН за нормативните актове
 
[bookmark: to_paragraph_id3771434]Обн., ДВ, бр. 27 от 3.04.1973 г., изм. и доп., бр. 65 от 21.07.1995 г., доп., бр. 55 от 17.06.2003 г., в сила от 18.12.2003 г., изм. и доп., бр. 46 от 12.06.2007 г.
 
[bookmark: to_paragraph_id289431]Глава първа
ОБЩИ ПОЛОЖЕНИЯ
 
[bookmark: to_paragraph_id3203326]Чл. 1. (Изм. - ДВ, бр. 46 от 2007 г. ) Този закон цели да усъвършенствува подготовката, издаването и прилагането на нормативните актове.
 
[bookmark: to_paragraph_id3203327]Чл. 1а. (Нов - ДВ, бр. 46 от 2007 г. ) Нормативният акт съдържа общи правила за поведение, които се прилагат към индивидуално неопределен кръг субекти, има нееднократно действие и се издава или приема от компетентен държавен орган.
 
[bookmark: to_paragraph_id3203328]Чл. 2. (1) (Изм. - ДВ, бр. 46 от 2007 г. ) Нормативни актове могат да издават само органите, предвидени от Конституцията или от закон.
(2) Компетентността да се издават нормативни актове не може да се прехвърля.
 
[bookmark: to_paragraph_id3203329]Чл. 2а. (Нов - ДВ, бр. 55 от 2003 г., отм., бр. 46 от 2007 г. , в сила от 1.01.2008 г.).
 
[bookmark: to_paragraph_id3771435]Чл. 3. (1) (Изм. - ДВ, бр. 46 от 2007 г. ) Законът е нормативен акт, който урежда първично или въз основа на Конституцията, обществени отношения, които се поддават на трайна уредба, според предмета или субектите в един или няколко института на правото или техни подразделения.
(2) За уреждане на другите отношения по тази материя законът може да предвиди да се издаде подзаконов акт.
 
[bookmark: to_paragraph_id3203331]Чл. 4. (1) (Изм. - ДВ, бр. 46 от 2007 г. ) Кодексът е нормативен акт, който урежда обществените отношения, предмет на цял клон на правната система или на обособен негов дял.
(2) Правилата на този закон, които се отнасят до законите, се прилагат и за кодексите.
 
[bookmark: to_paragraph_id3203332]Чл. 5. (Отм. - ДВ, бр. 46 от 2007 г. ).
 
[bookmark: to_paragraph_id3203333]Чл. 6. Министерският съвет издава постановления:
1) когато приема правилници, наредби или инструкции;
2) (изм. - ДВ, бр. 46 от 2007 г. ) когато урежда съобразно законите неуредени от тях обществени отношения в областта на неговата изпълнителна и разпоредителна дейност.
 
[bookmark: to_paragraph_id3203334]Чл. 7. (Доп. - ДВ, бр. 65 от 1995 г., изм., бр. 46 от 2007 г. ) (1) Правилникът е нормативен акт, който се издава за прилагане на закон в неговата цялост, за организацията на държавни и местни органи или за вътрешния ред на тяхната дейност.
(2) Наредбата е нормативен акт, който се издава за прилагане на отделни разпоредби или подразделения на нормативен акт от по-висока степен.
(3) Инструкцията е нормативен акт, с който висшестоящ орган дава указания до подчинени нему органи относно прилагане на нормативен акт, който той е издал или чието изпълнение трябва да осигури.
 
[bookmark: to_paragraph_id3203335]Чл. 7а. (Нов - ДВ, бр. 46 от 2007 г. ) Нормативен акт се издава и в случаите, когато трябва да се приемат мерки на национално ниво, необходими за изпълнение и прилагане на актове на Европейския съюз или на международни договори, сключени от Европейските общности.
 
[bookmark: to_paragraph_id289502]Чл. 8. (Изм. - ДВ, бр. 65 от 1995 г.) Всеки общински съвет може да издава наредби, с които да урежда съобразно нормативните актове от по-висока степен неуредени от тях обществени отношения с местно значение.
 
[bookmark: to_paragraph_id3203336]Чл. 9. (1) Разпоредбите на нормативните актове се формулират на общоупотребимия български език, кратко, точно и ясно.
(2) (Нова - ДВ, бр. 46 от 2007 г. ) По изключение в случаите по чл. 7а в разпоредба на нормативен акт или в приложение към нея могат да се използват установени в международната практика означения на друг език като кодове, индекси, класификации, образци на документи и други, както и официални наименования на институции и на издавани от тях официални документи, когато това се налага по съображения за точност и яснота.
(3) (Предишна ал. 2 - ДВ, бр. 46 от 2007 г. ) Строежът на нормативните актове и формулирането на техните разпоредби трябва да бъдат съобразени с указа по прилагане на този закон.
 
[bookmark: to_paragraph_id289441]Чл. 10. (1) Обществени отношения от една и съща област се уреждат с един, а не с няколко нормативни актове от същата степен.
(2) Обществени отношения, които спадат към област, за която има издаден нормативен акт, се уреждат с неговото допълнение или изменение, а не с отделен акт от същата степен.
 
[bookmark: to_paragraph_id289442]Чл. 11. (1) Отменяване на закон и неговото заменяване с нов, който се отнася до същата материя, се допуска само ако промените са многобройни и важни.
(2) Когато е дадена обща уредба на определена материя, особен закон може да предвиди отклонения от нея само ако това се налага от естеството на обществените отношения, уредени от него.
(3) Нормативните актове се отменят, изменят или допълват с изрична разпоредба на новия, изменящия или допълващия акт.
 
[bookmark: to_paragraph_id289443]Чл. 12. Актът по прилагане на закон може да урежда само материята, за която е предвидено той да бъде издаден.
 
[bookmark: to_paragraph_id289444]Чл. 13. (1) Актът по прилагане на закон губи изцяло или отчасти сила едновременно с пълното или частичното отменяване на закона съобразно обсега на отменяването.
(2) Новият закон може да разпореди да останат временно в сила всички или някои разпоредби на акта по прилагане на отменения закон, ако те са съвместими с разпоредбите на новия закон.
 
[bookmark: to_paragraph_id289445]Чл. 14. (1) Обратна сила на нормативен акт може да се даде само по изключение, и то с изрична разпоредба.
(2) Обратна сила на нормативен акт, издаден въз основа на друг нормативен акт, може да се даде само ако такава сила има актът, въз основа на който той е издаден.
(3) Не може да се дава обратна сила на разпоредби, които предвиждат санкции, освен ако те са по-леки от отменените.
 
[bookmark: to_paragraph_id3203337]Чл. 15. (1) Нормативният акт трябва да съответствува на Конституцията и на другите нормативни актове от по-висока степен.
(2) (Нова - ДВ, бр. 46 от 2007 г. ) Ако нормативен акт противоречи на регламент на Европейския съюз, прилага се регламентът.
(3) (Предишна ал. 2 - ДВ, бр. 46 от 2007 г. ) Ако постановление, правилник, наредба или инструкция противоречат на нормативен акт от по-висока степен, правораздавателните органи прилагат по-високия по степен акт.
 
[bookmark: to_paragraph_id3771436]Чл. 16. (1) Държавните органи са длъжни да уведомят органа, овластен да отмени нормативния акт, за несъответствието между него и акт от по-висока степен.
(2) В пределите на компетентността, предоставена му от Конституцията, главният прокурор предявява протест за отмяна на нормативен акт или на отделни негови разпоредби, ако те противоречат на нормативен акт от по-висока степен.
 
[bookmark: to_paragraph_id289448]Чл. 17. (1) След влизане в сила на нормативния акт се проверяват резултатите от неговото прилагане.
(2) Въз основа на проверката, ако е необходимо, се предлага отменяване, изменение или допълнение на нормативния акт.
 
[bookmark: to_paragraph_id3203338]Чл. 18. (1) (Изм. - ДВ, бр. 46 от 2007 г. ) Държавните органи, юридическите лица и гражданите могат да правят предложения за усъвършенствуване на законодателството.
[bookmark: _GoBack](2) Предложенията се отправят до органа, овластен да издаде нормативния акт, или до съответния орган с право на законодателна инициатива.

